
บทที่ 6
กระบวนการขับเคลื่อนการแก้ไขปัญหาการค้ามนุษย์ในสังคมไทย
ในบทนี้เป็นการนำเสนอผลการสังเคราะห์องค์ความรู้เกี่ยวกับประเด็นของกระบวนการขับเคลื่อนการแก้ไขปัญหาการค้ามนุษย์ในสังคมไทย ซึ่งผู้วิจัยได้ทำการรวบรวม และสังเคราะห์ข้อมูลจากการศึกษาเชิงลึกในพื้นที่ และการศึกษาเชิงปริมาณจากเหยื่อการค้ามนุษย์ทั้งชาวไทยและชาวต่างประเทศ โดยมีประเด็นหลักในการสังเคราะห์องค์ความรู้ทั้งสิ้น 3 ประเด็น คือ
1. กระบวนการในการขับเคลื่อนของภาคส่วนต่างๆ เพื่อป้องกันและแก้ไขปัญหาค้ามนุษย์
2. ปัญหาและข้อจำกัดในการทำงานเพื่อป้องกันและแก้ไขปัญหาการค้ามนุษย์
3. แนวทางในการสร้างและพัฒนากลไกในการป้องกันและแก้ไขปัญหาการค้ามนุษย์
ปรากฏผลการสังเคราะห์องค์ความรู้  ดังนี้

6.1 กระบวนการในการขับเคลื่อนของภาคส่วนต่างๆ เพื่อป้องกันและแก้ไขปัญหา     ค้ามนุษย์

ผลการสังเคราะห์องค์ความรู้ในประเด็นนี้ เป็นการนำเสนอถึงกระบวนการขับเคลื่อนการทำงานของภาคส่วนต่างๆในการทำงานเพื่อป้องกันและแก้ไขปัญหาการค้ามนุษย์ โดยจะนำเสนอใน 2 ประเด็นย่อย คือ (1) การขับเคลื่อนงานป้องกันและแก้ไขปัญหาการค้ามนุษย์ โดยผลการศึกษาในพื้นที่ สะท้อนให้เห็นว่ามีกระบวนการทำงาน/กลไกใน 3 ระดับ คือ ระดับนานาชาติ/ระหว่างประเทศ โดยเฉพาะในพื้นที่ชายแดน หรือการแก้ไขปัญหาการค้ามนุษย์ในรูปแบบการค้าแรงงาน ระดับชาติและระดับภาค รวมถึงระดับจังหวัด (2) งานด้านการช่วยเหลือ เยียวยาเหยื่อการค้ามนุษย์ ซึ่งเป็นผลการศึกษาที่ได้จากเหยื่อโดยการเก็บรวบรวมข้อมูลโดยแบบสอบถาม ซึ่งปรากฏข้อค้นพบดังนี้  

6.1.1 การขับเคลื่อนงานป้องกันและแก้ไข

ผลการศึกษาในพื้นที่สะท้อนให้เห็นว่ากระบวนการขับเคลื่อนเพื่อการป้องกันและแก้ไขปัญหาการค้ามนุษย์ในสังคมไทยนั้นเกิดขึ้นอย่างหลากหลาย กล่าวคือ มีการสร้างและพัฒนากลไกในการทำงานนระดับต่างๆ ซึ่งสามารถจำแนกได้ดังนี้ 
1) กลไกระหว่างประเทศ 2) กลไกระดับชาติ 3) กลไกระดับจังหวัด 
กล่าวคือ 
1) กระบวนการ/กลไกระหว่างประเทศ 

กระบวนการ/กลไกในระดับนี้เป็นผลพวงมาจากความตระหนักในปัญหาการค้ามนุษย์ร่วมกันของรัฐบาลประเทศต่างๆ โดยเฉพาะประเทศที่มีชายแดนติดกัน รวมถึงความตระหนักขององค์กรพัฒนาเอกชนสากล/นานาชาติ (International Non Government Organization) อาทิเช่น
การทำการบันทึกข้อตกลงร่วม (MOU) กับประเทศพม่า มีการบันทึกข้อตกลงร่วม MOU กับประเทศพม่า ในเรื่องของการดำนินการให้มีการทำเอกสารที่ถูกต้องแก่แรงงานต่างด้าว/แรงงานอพยพเหล่านี้ ในลักษณะที่คล้ายคลึงกับ Passport อันจะทำให้แรงงานต่างด้าวสามารถทำงานในประเทศไทยได้นานราว 2 ปี อย่างไรก็ตามกระบวนการทำงานดังกล่าวก็มีข้อจำกัดและปัญหา กล่าวคือ มีแรงงานอพยพ/แรงงานต่างด้าวจำนวนมาก โดยเฉพาะชนกลุ่มน้อยของพม่า อาทิ คนกะเหรี่ยง คนไทใหญ่ ที่ไม่มีบัตรหรือเอกสารที่ระบุว่าคนพม่า ส่งผลให้รัฐบาลพม่าไม่รับรองว่าเป็นประชากรของพม่า ฉะนั้นเพื่อแก้ไขปัญหาตรงจุดนี้ รัฐบาลไทยโดยกรมการจัดหางาน กระทรวงแรงงาน จึงจัดทำโครงการพิสูจน์สัญชาติสำหรับแรงงานต่างด้าวขึ้น โครงการดังกล่าวนี้ เป็นโครงการที่จัดขึ้นเพื่อให้สอดรับกับการทำ MOU ดังกล่าวของรัฐบาลไทยและรัฐบาลพม่า
ความร่วมมือในระดับภูมิภาค และระดับนานาชาติ การหารือเพื่อพิจารณาแนวทางร่วมดำเนินโครงการส่งเสริมความมั่นคงให้กับสำนักงานประสานงานชายแดนในเอเชียตะวันออก (BLO)  ซึ่งเป็นความร่วมมือระหว่างศูนย์ปฏิบัติการป้องกันและปราบปรามการค้ามนุษย์แห่งชาติ สำนักงานยาเสพติดและอาชญากรรมแห่งประชาชาติ (UNODC) และโครงการความร่วมมือสหประชาชาติว่าด้วยการต่อต้านการค้ามนุษย์ในอนุภูมิภาคลุ่มแม่น้ำโขง (UNIAP) และโครงการส่งเสริมความมั่นคงให้กับสำนักงานประสานงานชายแดนในเอเชียตะวันออก (BLO)
มีวัตถุประสงค์หลักในการลงพื้นที่คณะเจ้าหน้าที่ ศูนย์ปฏิบัติการป้องกันและปราบปรามการค้ามนุษย์แห่งชาติ สำนักงานยาเสพติดและอาชญากรรมแห่งประชาชาติ (UNODC) และโครงการความร่วมมือสหประชาชาติว่าด้วยการต่อต้านการค้ามนุษย์ในอนุภูมิภาคลุ่มแม่น้ำโขง (UNIAP) คือ การประชุมหารือกับหน่วยงานที่เกี่ยวข้องเพื่อพิจารณาแนวทางร่วมดำเนินโครงการส่งเสริมความมั่นคงให้กับสำนักงานประสานงานชายแดนในเอเชียตะวันออก (BLO) ซึ่งในประเทศไทยมีการวางแผนจะจัดทำโครงการฯในพื้นที่ 3 อำเภอ คือ 1) อำเภอแม่สาย จังหวัดเชียงราย 2) อำเภอแม่สอด จังหวัดตาก และ 3) อำเภอสอง จังหวัดระนอง 

BLO เป็นองค์กรที่ทำงานในลักษณะของการแสวงหาความร่วมมือใน 6 ประเทศภูมิภาคลุ่มน้ำโขง ได้แก่ ประเทศจีน พม่า ลาว ไทย พม่า และกัมพูชา เพื่อการต่อต้านยาเสพติด ในการทำงานในยุคแรก BLO ขับเคลื่อนงานด้านการป้องกันแก้ไขปัญหายาเสพติด ในยุคต่อมามีการขยายขอบเขตการทำงานให้ครอบคลุมเรื่องของอาชญากรรมข้ามชาติอื่นๆร่วมด้วย โดยเฉพาะปัญหาการค้ามนุษย์ ฉะนั้นจึงคิดว่าจะทำอย่างไรให้ BLO และ ศปคม.ชาติ สามารถทำงานเชื่อมโยงประสานกัน โดยไม่ตั้งตั้ง BLO ในระดับจังหวัดให้ซ้ำซ้อนกับการทำงานของ ศปคม.จังหวัด จึงเกิดเป็นแนวความคิดให้ ศปคม.จังหวัดและ BLO สามารถประสานข้อมูลกันได้ โดยทางรัฐบาลพม่าได้เสนอให้มีการนำร่องในการทำโครงการดังกล่าวนี้ในพื้นที่ 3 จุด ดังกล่าวมาข้างต้น 

UNODC มีการทำ MOU เมื่อ 8 ปีที่ผ่านมา (ราวปี พ.ศ. 2549) เป็นการลงนามในเรื่องการปราบปรามปัญหายาเสพติด โดยมีการตั้งสำนักงานประสานงานชายแดนในเอเชียตะวันออก หรือ BLO ขึ้น ซึ่งมีทั้งหมด 40 จุดใน 6 ประเทศลุ่มน้ำโขง โดยที่ในประเทศไทย ณ ปัจจุบันมีสำนักงานดังกล่าวอยู่ 17 จุด หน้าที่หลักของ BLO คือ จะทำอย่างไรให้มิตรประเทศที่มีชายแดนติดกันมีการทำงานประสานความร่วมมือซึ่งกันและกันเป็นไปอย่างสะดวกมากยิ่งขึ้น ทั้งนี้ทาง UNOCD มองว่า BLO เป็นกลไกสำคัญที่ทำงานขับเคลื่อนจนสามารถแก้ไขปัญหายาเสพติดได้ดีระดับหนึ่ง ฉะนั้นต่อมา BLO มีการขยายขอบเขตการทำงานให้ครอบคลุมเรื่องของอาชญากรรมข้ามชาติอื่นๆ  โดยเฉพาะปัญหาการค้ามนุษย์ ซึ่งในปัจจุบันทางประเทศพม่าได้เสนอว่า ทางพม่าพร้อมที่จะให้การสนับสนุนให้มีการจัดตั้ง BLO ในพื้นที่ชายแดนระหว่างไทยและพม่า 3 จุด คือ แม่สาย-ท่าขี้เหล็ก, แม่สอด-เมียวดี และเกาะสอง-ระนอง ซึ่งรัฐบาลพม่ามองว่าเป็น hot spot ทดลองทำใน 3 พื้นที่ก่อนเป็นเบื้องแรก ซึ่งผลจาการพูดคุยกับพื้นทั้งในระดับของอำเภอและระดับจังหวัดใน 3 จังหวัด เพื่อเป็นเก็บรวบรวมข้อมูลเบื้องต้นแล้ว ก็จะทำการเปิดการประชุมเชิงปฏิบัติการ (work shop) ระหว่างหน่วยงานใน 3 พื้นที่/จังหวัด ทั้งหน่วยงานภาครัฐ องค์กรพัฒนาเอกชน เพื่อสรุปปัญหาในแต่ละพื้นที่ และวางแผนการทำงานร่วมกันต่อไป
2) กระบวนการ/กลไกระดับชาติและระดับภาค
กระบวนการ/กลไกในระดับนี้ เป็นการทำงานหลักที่ให้แนวทางในการขับเคลื่อนในระดับจังหวัดหรือในระดับพื้นที่ต่อไป โดยที่กระบวนการ/กลไกระดับชาติที่ค้นพบในการศึกษาครั้งนี้ ได้แก่ 

ศูนย์ปฏิบัติการป้องกันและปราบปรามการค้ามนุษย์ชาติ (ศป.คม.ชาติ) กระทรวงการพัฒนาสังคมและความมั่นคงของมนุษย์ ได้จัดตั้งศูนย์ปฏิบัติการป้องกันและปราบปรามการค้ามนุษย์แห่งชาติ (ศปคม.แห่งชาติ) โดยไม่ได้จัดตั้งเป็นหน่วยงานพิเศษขึ้นใหม่ แต่ใช้กลไกของหน่วยงานต่าง ๆ ที่มีอยู่แล้ว และให้หน่วยงานที่เกี่ยวข้องแต่งตั้งผู้ประสานงานประจำแต่ละหน่วยงาน โดยไม่ต้องมาปฏิบัติงาน ณ กระทรวงฯ ทั้งนี้ ได้กำหนดรูปแบบไว้ดังนี้ คณะกรรมการศูนย์ปฏิบัติการด้านการค้ามนุษย์ระดับชาติ ทำหน้าที่กำหนดนโยบาย ยุทธศาสตร์ อำนวยการ สั่งการ และประสานงานในระดับต่าง ๆ รวมทั้งกำกับดูแล ติดตามการดำเนินงาน ประกอบด้วย ปลัดกระทรวงการพัฒนาสังคมและความมั่นคงของมนุษย์ (ประธานกรรมการ) ผู้ทรงคุณวุฒิ และผู้แทนจากหน่วยงานภาครัฐ องค์กรเอกชน และองค์การระหว่างประเทศที่เกี่ยวข้อง โดยมีสำนักงานปลัดกระทรวงการพัฒนาสังคมและความมั่นคงของมนุษย์เป็นเจ้าภาพหลัก
บันทึกข้อตกลง เรื่อง “แนวทางการปฏิบัติร่วมกันระหว่างหน่วยงานที่เกี่ยวข้องในการดำเนินการกรณีเด็กและหญิงซึ่งตกเป็นเหยื่อของการค้ามนุษย์ในพื้นที่ 17 จังหวัดภาคเหนือ” พ.ศ.2550 หรือ  “MOU ภาคเหนือ” การจัดทำบันทึกข้อตกลงว่าด้วยแนวทางการปฏิบัติร่วมกันในการป้องกัน ปราบปราม และแก้ไขปัญหาการค้ามนุษย์ ของหน่วยงานที่เกี่ยวข้องในพื้นที่ 17 จังหวัดภาคเหนือ พ.ศ.2550 กระทรวงพัฒนาสังคมและความมั่นคงของมนุษย์ โดยสำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส คนพิการ และผู้สูงอายุ ร่วมกับองค์กรยูนิเซฟ (ประเทศไทย) และองค์การแพลน ประเทศไทย ดำเนินโครงการจัดทำบันทึกข้อตกลง 9 จังหวัดภาคเหนือ ขยายให้ครอบคลุม 17 จังหวัดภาคเหนือ เพื่อช่วยเหลือคุ้มครองเหยื่อการค้ามนุษย์ได้อย่างมีประสิทธิภาพ โดยมีการดำเนินงานดังนี้คือ  (1) แต่งตั้งคณะทำงานจังหวัด 2 คน คือ ผู้กำกับการด่านตรวจคนเข้าเมืองตาก และ พัฒนาสังคมและความมั่นคงของมนุษย์จังหวัดตาก ร่วมพิจารณาจัดทำบันทึกข้อตกลง 17 จังหวัดภาคเหนือ จำนวน 4 ครั้ง ที่จังหวัดเชียงใหม่  และ (2) มีพิธีลงนามในบันทึกข้อตกลง ว่าด้วยแนวทางการปฏิบัติร่วมกันในการป้องกัน ปราบปราม และแก้ไขปํยหาการค้ามนุษย์ของหน่วยงานที่เกี่ยวข้องในพื้นที่ 17 จังหวัดภาคเหนือ พ.ศ.2550 เมื่อวันที่ 8 พฤษภาคม 2550 
3) กระบวนการ/กลไกระดับจังหวัด 


ดังกล่าวมาข้างต้นว่า กระบวนการ/กลไกระดับชาติและระดับภาคเป็นสิ่งที่ให้แนวทางในการขับเคลื่อนงานในระดับพื้นที่ สำหรับในการศึกษาครั้งนี้พบว่า กระบวนการ/กลไกในพื้นที่ที่สำคัญมี 2 ลักษณะ คือ (1) กระบวนการขับเคลื่อนของ “ศูนย์ปฏิบัติการป้องกันและปราบปรามการค้ามนุษย์จังหวัด” (ศป.คม.จังหวัด) และทีมสหวิชาชีพ อาทิเช่น ในพื้นที่จังหวัดตาก พื้นที่จังหวัดพะเยา พื้นที่จังหวัดเชียงราย และจังหวัดสมุทรสาคร รวมถึง (2) กระบวนการขับเคลื่อนงานของหน่วยงาน/องค์กรต่างๆที่มีการทำงานเกี่ยวข้องกับการป้องกัน แก้ไขปัญหาการค้ามนุษย์ เป็นต้นว่า 
พื้นที่จังหวัดเชียงราย : กระบวนการทำงานในพื้นที่ มีทีมสหวิชาที่ประกอบไปด้วยทั้งภาครัฐ เอกชน องค์กรพัฒนาเอกชน มาทำงานร่วมกันในพื้นที่ โดยใช้กระบวนการทั้งในด้านการช่วยเหลือการส่งต่อ และการเยียวยา นอกจากนี้ยังมีองค์กรบางกลุ่ม ทำงานในลักษณะของเชิงป้องกัน สามารถสรุป ประเภทองค์กร และลักษณะงานที่ทำในกระบวนการการทำงานด้านการค้ามนุษย์ดังนี้
- องค์กรที่ทำงานในลักษณะป้องกัน  ปราบปราม ประกอบไปด้วยเจ้าหน้าที่ตำรวจ  ด่านตรวจคนเข้าเมือง  และทหาร
- องค์กรที่ทำในลักษณะการป้องกัน  กศน.แม่สาย มูลนิธิพัฒนาชุมชนในเขตภูเขา  แพลน บ้านนานา
- องค์กรที่ทำงานด้านพัฒนาศักยภาพของงกลุ่มเป้าหมาย ได้แก่องค์กรเอ็มพาวเวอร์
- องค์กรที่ให้การป้องกัน  ช่วยเหลือ  และเยียวยา ได้แก่ศูนย์ลูกหญิง  มูลนิธิศุภนิมิต  มูลนิธิเรือนร่มเย็น
พื้นที่จังหวัดพะเยา : จากการที่จังหวัดพะเยาได้ประสบปัญหาจากการเกิดขึ้นของการค้ามนุษย์ในรูปแบบของการค้าประเวณีเป็นจำนวนมาก และมีผลรวมถึงการเกิดสภาวะ ความรุนแรงในปัญหาเรื่องของการตกเขียวตามมา ดังนั้นจังหวัดพะเยาจึงได้เล็งเห็นถึงปัญหา และพยายามที่จะหาแนวทางในการป้องกันและแก้ไขปัญหาอย่างจริงจัง เพื่อให้เกิดกระบวนการในการขับเคลื่อนในพื้นที่ เพื่อป้องกันและแก้ไขปัญหาการค้ามนุษย์ในจังหวัดพะเยาขึ้นมา


 ดังนั้นจะเห็นได้ว่าช่วงเวลา 20 ปีที่ผ่านมา จังหวัดพะเยาได้พยายามร่วมมือกับหลายภาคส่วน ในการส่งเสริมอาชีพ รายได้ในท้องถิ่น การส่งเสริมการศึกษาอย่างต่อเนื่อง การรณรงค์ปรับทัศนคติ ค่านิยม และการบังคับใช้กฎหมายอย่างจริงจังในการแก้ไขสถานการณ์ปัญหาของการค้ามนุษย์ โดยเฉพาะการค้าเด็ก และผู้หญิงในจังหวัดพะเยา และได้มีการจัดแบ่งสถานะของกลุ่มเป้าหมายอย่างชัดเจนเป็น 3 กลุ่มด้วยกัน คือ กลุ่มเสี่ยง ผู้ตกเป็นเหยื่อ และกลุ่มผู้ค้า เพื่อให้ง่ายต่อการปฏิบัติการ และเข้าถึงกลุ่มเป้าหมายอย่างทั่งถึง นอกจากนี้จังหวัดพะเยาก็ยังได้มีการจัดตั้งศูนย์ปฏิบัติการการป้องกันและปราบปรามการค้ามนุษย์ในระดับจังหวัดขึ้น ซึ่งครอบคลุม 9 อำเภอในจังหวัดพะเยา ทั้งนี้ก็เพื่อที่จะทำให้เกิดกลไกความร่วมมือของทุกภาคส่วน และเกิดการผลักดันให้เกิดเป็นทีมงานแบบสหวิชาชีพขึ้นมา โดยมีบุคลกรในระดับอำเภอ ตำรวจ แพทย์ พยาบาล       นักสังคมสงเคราะห์ นักจิตวิทยา ครู เจ้าหน้าที่อนามัยเป็นกลไกในการช่วยเหลือ และคุ้มครองความเสี่ยง และผู้ตกเป็นเหยื่อ

นอกจากนี้ภายใต้นโยบายของรัฐ โดยมีกระทรวงการพัฒนาสังคมและความมั่นคงของมนุษย์คอยกำกับอยู่นั้น ก็ได้มีการกำหนดยุทธศาสตร์การพัฒนาจังหวัดที่สำคัญแก่จังหวัดพะเยาขึ้นใน ปี 2547 เพื่อให้เกิดมีการขับเคลื่อนอย่างต่อเนื่องภายใต้กลยุทธ์หลักในการป้องกันและปราบปรามการค้ามนุษย์ โดยสามารถแบ่งหลักใหญ่ออกได้ดังนี้ คือ การพัฒนากลไกความร่วมมือของศูนย์ปฏิบัติการการป้องกันและปราบปรามการค้ามนุษย์ในระดับจังหวัดและอำเภอ               การสร้างความตระหนักรู้ในการป้องกันและรณรงค์ประชาสัมพันธ์  การช่วยเหลือและบำบัดเยียวยาเหยื่อคืนสังคม และการปราบปรามและบังคับใช้กฎหมาย ดังนั้นยุทธศาสตร์เหล่านี้ถือเป็นสิ่งที่สำคัญที่จะช่วยทำให้จังหวัดพะเยาสามารถที่จะแก้ไขปัญหาการค้ามนุษย์ ที่ถือเป็นปัญหาที่มีการสั่งสมมาเป็นระยะเวลานานให้ลด และเบาบางลงผ่านการร่วมถือของภาคส่วนต่างๆในการแก้ไขปัญหาการค้ามนุษย์
พื้นที่จังหวัดตาก  : การดำเนินงานของหน่วยงาน/องค์กรที่ขับเคลื่อนงานป้องกันและแก้ไขปัญหาการค้ามนุษย์โดยตรงในพื้นที่ ประกอบด้วย หน่วยงานทั้งภาครัฐและเอกชน อาทิเช่น (1) มูลนิธิศุภนิมิตแห่งประเทศไทย ศูนย์ประสานงานเขตแม่สอด ทำงานครบกระบวนการทั้งในเชิงการป้องกัน การช่วยเหลือ และการประสานความร่วมมือกับหน่วยงานต่างๆที่เกี่ยวข้องเพื่อเยียวยาเหยื่อการค้ามนุษย์ (2) องค์กรพัฒนาเอกชน (NGOs) ของคนพม่า ในพื้นที่อำเภอแม่สอดมีองค์กรเหล่านี้อยู่ราว 3-4 องค์กร กระบวนการทำงานหลักมีลักษณะเป็นการทำงานที่ยึดชุมชนเป็นฐานในการทำงาน หรือ Community Base Organization อาทิ อากาเป้ คลินิกกฏหมายแรงงาน ที่ทำงานช่วยเหลือแรงงานต่างด้าว/แรงงานอพยพในด้านคดีแรงงาน ทั้งนี้องค์กรเหล่านี้ถูกขึ้นบัญชีดำ (black list) โดยรัฐบาลพม่า (3)  ศูนย์พึ่งได้ (OSCC) ซึ่งมีที่ทำการอยู่ที่โรงพยาบาล ศูนย์ดังกล่าวทำหน้าที่หลักในเรื่องของการช่วยเหลือแก่ผู้หญิงและเด็กที่ถูกทำร้าย ศูนย์ดังกล่าวเป็นหนึ่งในกลไกการทำงานที่เกิดจากการทำบันทึกข้อตกลง (MOU) ร่วมกันของหน่วยงานที่ทำงานเกี่ยวกับการป้องกันและแก้ไขปัญหาการค้ามนุษย์  17 จังหวัดภาคเหนือ (4) หน่วยงานภาครัฐ ได้แก่ บ้านพักเด็กและครอบครัว ตำรวจตรวจคนเข้าเมือง ฯลฯ 


พื้นที่จังหวัดสมุทรสาคร : มีการดำเนินงานด้านการคุ้มครองแรงงานเด็ก โดยทางสวัสดิการคุ้มครองแรงงานจังหวัดสมุทรสาคร  ร่วมกับภาคีที่เกี่ยวข้อง และ เครือข่ายส่งเสริมคุณภาพชีวิตแรงงาน ด้วยการสนับสนุนงานวิชาการจาก ศูนย์วิจัยการย้ายถิ่น สถาบันเอเชียศึกษา  จุฬาลงกรณ์มหาวิทยาลัย ในการประชุมปฏิบัติ และนำเสนอ การใช้แรงงานเด็กภาคประมง ต่อเนื่องประมง เกษตรกรรม และคนรับใช้ในบ้าน จังหวัดสมุทรสาคร  เพื่อหาแนวทางการทำงานต่อเนื่องในประเด็นการคุ้มครองแรงงานเด็ก  โดยมีข้อเสนอที่น่าสนใจคือ 1) การป้องกันไม่ให้เด็กเข้าสู่ระบบการทำงานในรูปแบบที่ไม่เหมาะสม อาทิ การจัดระบบการตรวจสอบ และติดตามการจ้างแรงงานในกิจการประมง และต่อเนื่องจากประมง  การแก้ไขปัญหา การจัดบริการทางสังคม การจัดการศึกษาแก่เด็กต่างชาติ   2) การคุ้มครองแรงงานเด็ก  อาทิ การสร้างกลไกเชิงระบบการช่วยเหลือ และคุ้มครองเด็ก การเสริมสร้างให้ผู้ประกอบการเข้าใจและไม่ละเมิดสิทธิแรงงานเด็ก การสร้างเครือข่ายให้ความช่วยเหลือคุ้มครองผู้ที่ถูกละเมิดสิทธิ  เป็นต้น  3) การมีส่วนร่วมกับผู้ประกอบการเพื่อสามารถแทรกแซงให้แรงงานเด็กได้รับบริการทางสังคม การพัฒนาทักษะชีวิตแรงงาน การสนับสนุนการจัดการศึกษาในรูปแบบที่เหมาะสมแก่แรงงานเด็ก การพัฒนาฝีมือ ทักษะอาชีพ ที่เหมาะสมแก่เด็กตามวัย  4) การพัฒนาความร่วมมือและเครือข่ายระหว่างหน่วยงานที่เกี่ยวข้อง   เป็นความพยายามที่จะจัดให้มีการจัดระบบฐานข้อมูลที่ใช้สำหรับปฏิบัติการ การปรึกษาหารือในประเด็นต่างๆ ที่เกี่ยวข้องกับการพัฒนาระบบการบริหารคุ้มครองแรงงานข้ามชาติ และครอบครัว ในจังหวัดสมุทรสาคร

จากกระบวนการ/กลไกขับเคลื่อนงานป้องกันและแก้ไขปัญหาการค้ามนุษย์ในระดับต่างๆที่ค้นพบจากการศึกษา สะท้อนให้เห็นว่าในสังคมไทย มิได้นิ่งดูดายกับปัญหาการค้ามนุษย์ที่เกิดขึ้น ในทางตรงกันข้าม กลับมีความพยายามในการสร้างกลไกขับเคลื่อนการทำงานที่หลากหลาย อย่างไรก็ตามเนื่องด้วยปัญหาการค้ามนุษย์มีการเปลี่ยนแปลงไปอย่างเป็นพลวัตร ฉะนั้นกระบวนการ/กลไกดังกล่าวอาจจะยังไม่เพียงพอ และเหมาะสมต่อการเปลี่ยนแปลงไปของปัญหา ฉะนั้นจึงจำเป็นอย่างยิ่งที่ต้องมีการให้ความสำคัญกับการปรับเปลี่ยนกระบวนการทำงาน/กลไกต่างๆให้สอดคล้อง เท่าทันกับสถานการณ์ปัญหาที่เปลี่ยนแปลงไป

6.1.2 การช่วยเหลือ เยียวยาที่เหยื่อการค้ามนุษย์ได้รับ

เป็นการนำเสนอข้อมูลเกี่ยวกับการช่วยเหลือ เยียวยาที่เหยื่อการค้ามนุษย์ได้รับ รวมทั้งการนำเสนอทัศนะของเหยื่อการค้ามนุษย์ต่อการช่วยเหลือ เยียวยาที่ตนได้รับ ซึ่งได้จากการเก็บรวบรวมข้อมูลเชิงปริมาณ เพื่อให้เป็นข้อมูลอีกแง่มุมหนึ่งที่จะทำให้การวิเคราะห์ถึงกระบวนการขับเคลื่อนการแก้ไขปัญหาการค้ามนุษย์ได้ชัดเจน ลุ่มลึกขึ้น กล่าวคือ 
1) หน่วยงานที่ให้ช่วยเหลือเยียวยา 

เหยื่อการค้ามนุษย์ชาวไทย : พบว่า ส่วนใหญ่ร้อยละ 90.9  หน่วยงานที่ให้ความช่วยเหลือเยียวยา คือ หน่วยงานของรัฐบาลไทย    และเพียงร้อยละ 10.1   เป็นองค์กรพัฒนาเอกชน (NGOs)  ทั้งในและต่างประเทศ  (ตารางที่ 5.1)  โดยมีรายละเอียดดังนี้ 

-  หน่วยงานของรัฐบาลไทย    ได้แก่    สถานคุ้มครองและพัฒนาอาชีพภาคใต้ จังหวัดสุราษฎ์ธานี   บ้านพักเด็กและครอบครัว จังหวัดสงขลา สถานคุ้มครองและพัฒนาอาชีพภาคใต้ จังหวัดสุราษฎ์ธานี รพ.ไพศาลี บ้านพักเด็ก จ.นครสวรรค์   สถานคุ้มครองและพัฒนาอาชีพบ้านเกร็ดตระการ   สถานทูตไทย   สถานคุ้มครองและพัฒนาอาชีพบ้านเกร็ดตระการ  พมจ.จันทบุรี   สถานสงเคราะห์เด็กชายบ้านเชียงใหม่ ศูนย์ป้องกันและปราบปรามการค้ามนุษย์ จังหวัดเชียงใหม่ ตำรวจภูธรจังหวัดเชียงใหม่   เป็นต้น
- องค์กรพัฒนาเอกชน (NGOs) ทั้งในและต่างประเทศ ได้แก่ TRAFCORD   FACE   มูลนิธิผู้หญิง เป็นต้น 


เหยื่อการค้ามนุษย์ชาวต่างประเทศ : ส่วนใหญ่ร้อยละ 68.6 หน่วยงานที่ให้การช่วยเหลือคือ หน่วยงานของรัฐบาลไทย   รองลงมาร้อยละ    28.6   เป็นองค์กรพัฒนาเอกชน (NGOs ทั้งในและ ต่างประเทศ)     และเพียง ร้อยละ 0.3 เป็นหน่วยงานของรัฐบาลต่างประเทศ (ตารางที่ 6.1) โดยมีรายละเอียดดังนี้ 

- หน่วยงานของรัฐบาลไทย ได้แก่   กระทรวงพัฒนาสังคมและความมั่นคงของมนุษย์   กรมพัฒนาสังคมและสวัสดิการ  บ้านพักเด็กและครอบครัวนครศรีธรรมราช    สถานคุ้มครองและพัฒนาอาชีพภาคใต้   สำนักงานพัฒนาสังคมและสวัสดิการจังหวัดระนอง    สำนักงานพัฒนาสังคมจังหวัดเชียงราย สำนักงานพัฒนาสังคมจังหวัดนราธิวาส   บ้านพักเด็กและครอบครัวจังหวัดเชียงราย   บ้านสองแคว  บ้านพักเด็กจังหวัดสงขลา  บ้านเกร็ดตระการ บ้านพักเด็กครอบครัวจังหวัดตาก  สถานสงเคราะห์เด็กชายบ้านเชียงใหม่  จังหวัดเชียงใหม่   บ้านศรีสุราษฎร์  สำนักงานตรวจคนเข้าเมือง  ปดส.   สำนักงานตรวจคนเข้าเมือง     โรงพยาบาลศิริราช โรงพยาบาลตากสิน  กรมแรงงาน บ้านพักเด็กชลบุรี    กกสด.  บ้านพักเด็ก   แรงงาน จังหวัดนนทบุรี
 
- องค์กรพัฒนาเอกชน (NGOs ทั้งในและต่างประเทศ)   ได้แก่ ศูนย์ลูกหญิง   
มูลนิธิศุภนิมิตอำเภอแม่สาย จังหวัดตาก องค์กรพิทักษ์สตรี  ศูนย์เมอร์ซี่  TRAFCORD จังหวัดเชียงใหม่ FACE WORD VISION AFISIP    CPCR

ตารางที่ 6.1 จำนวน ร้อยละ ของกลุ่มตัวอย่างชาวไทยจำแนกตามหน่วยงานที่ให้ช่วยเหลือเยียวยา
	 หน่วยงานที่ให้ช่วยเหลือเยียวยา
	เหยื่อการค้ามนุษย์ชาวไทย
	เหยื่อการค้ามนุษย์ชาวต่างประเทศ

	· หน่วยงานของรัฐบาลไทย 
· องค์กรพัฒนาเอกชน (NGOS)  ทั้งในและต่างประเทศ 
· หลบหนีออกมาก่อน / พลเมืองดีช่วยเหลือ

· หน่วยงานของรัฐบาลต่างประเทศ

ตอบได้มากกว่า 1 ข้อ


2) การได้รับการช่วยเหลือ เยียวยาและความตรงต่อความต้องการ
เหยื่อการค้ามนุษย์ชาวไทย : ผลการศึกษาในประเด็นดังกล่าวนี้ กลุ่มตัวอย่างซึ่งเป็นเหยื่อการค้ามนุษย์ชาวไทยได้ให้ข้อมูลว่า ได้รับการช่วยเหลือ เยียวยาที่หลากหลายรูปแบบ  ได้แก่ (ตารางที่ 6.2) 

-  การดำเนินคดีกับนายจ้าง / ผู้ค้ามนุษย์   จากการศึกษาพบว่า กลุ่มตัวอย่างส่วนใหญ่  ร้อยละ 96.9  ได้รับการช่วยเหลือเยียวยาในการดำเนินคดีกับนายจ้าง / ค้ามนุษย์ และเพียงร้อยละ 3.0  ไม่ได้รับการช่วยเหลือเยียวยา   ซึ่งกลุ่มตัวอย่างชาวไทยทั้งหมดร้อยละ  100.0   ได้รับบริการตรงต่อความต้องการ

-ความช่วยเหลือในเรื่องอาหาร เครื่องนุ่งห่มจากการศึกษาพบว่า กลุ่มตัวอย่างชาวไทยส่วนใหญ่  ร้อยละ  93.9  ได้รับการช่วยเหลือเยียวยาในเรื่องอาหาร เครื่องนุ่งห่ม และเพียงร้อยละ   6.1  ไม่ได้รับการช่วยเหลือเยียวยา   ซึ่งกลุ่มตัวอย่างชาวไทยทั้งหมดร้อยละ  100.0  ได้รับบริการตรงต่อความต้องการ
-การบำบัดฟื้นฟูสภาพร่างกาย จากการศึกษาพบว่า กลุ่มตัวอย่างชาวไทยส่วนใหญ่  ร้อย 100.0  ได้รับการช่วยเหลือเยียวยาการบำบัดฟื้นฟูสภาพร่างกาย  ซึ่งกลุ่มตัวอย่างชาวไทยทั้งหมดร้อยละ  100.0  ได้รับบริการตรงต่อความต้องการ
-การบำบัดฟื้นฟูสภาพจิตใจ จากการศึกษาพบว่า กลุ่มตัวอย่างชาวไทยส่วนใหญ่  ร้อยละ   100.0 ได้รับการช่วยเหลือเยียวยาในการบำบัดฟื้นฟูสภาพจิตใจ ซึ่งกลุ่มตัวอย่างชาวไทยทั้งหมด ร้อยละ  100.0  ได้รับบริการตรงต่อความต้องการ
-การดูแลสุขภาพอนามัย และการป้องกัน จากการศึกษาพบว่า กลุ่มตัวอย่างชาวไทยส่วนใหญ่  ร้อยละ  100.0 ได้รับการช่วยเหลือเยียวยาในการดูแลสุขภาพอนามัยและการป้องกัน ซึ่งกลุ่มตัวอย่างชาวไทยทั้งหมด ร้อยละ  100.0  ได้รับบริการตรงต่อความต้องการ
- การส่งตัวไปสถานสงเคราะห์หรือสถานพักฟื้นอันเป็นสถานที่มีความปลอดภัย  จากการศึกษาพบว่า กลุ่มตัวอย่างชาวไทยส่วนใหญ่  ร้อยละ  100.0  ได้รับการช่วยเหลือเยียวยาใน การส่งตัวไปสถานสงเคราะห์หรือสถานพักฟื้นอันเป็นสถานที่มีความปลอดภัย ซึ่งกลุ่มตัวอย่างชาวไทย ร้อยละ  97.0  ได้รับบริการตรงต่อความต้องการ และร้อยละ  3.0  ได้รับบริการไม่ตรงต่อความต้องการ

- การฝึกอาชีพ  จากการศึกษาพบว่า กลุ่มตัวอย่างชาวไทยส่วนใหญ่  ร้อยละ  90.9ได้รับการช่วยเหลือเยียวยาในการฝึกอาชีพ และเพียงร้อยละ  9.1  ไม่ได้รับการช่วยเหลือเยียวยา ซึ่งกลุ่มตัวอย่างชาวไทยทั้งหมด ร้อยละ  100.0  ได้รับบริการตรงต่อความต้องการ
ตารางที่  6.2 จำนวน ร้อยละ ของเหยื่อการค้ามนุษย์ชาวไทย จำแนกตามการได้รับการช่วยเหลือเยียวยาและการตรงต่อความต้องการ
	การช่วยเหลือเยียวยา
	การรับบริการ
	ตรงกับความต้องการ

	
	ได้รับ
	ไม่ได้รับ
	ตรงกับความต้องการ
	ไม่ตรงกับความต้องการ

	1. การดำเนินคดีกับนายจ้าง / ผู้ค้ามนุษย์
	96.9

(32)
	3.0

(1)
	100.0

(33)
	-

	2. ความช่วยเหลือในเรื่องอาหาร เครื่องนุ่งห่ม 
	93.9

(31)
	6.1

(2)
	100.0

(33)
	-

	3. การบำบัดฟื้นฟูสภาพร่างกาย 
	100.0

(33)
	-
	100.0

(33)
	-

	4. การบำบัดฟื้นฟูสภาพจิตใจ 
	100.0

(33)
	-
	100.0

(33)
	-

	5. การดูแลสุขภาพอนามัย และการป้องกัน 
	100.0

(33)
	-
	100.0

(33)
	-

	6. การสงตัวไปสถานสงเคราะห์หรือสถานพักฟื้นอันเป็นสถานที่มีความปลอดภัย 
	100.0

(33)
	-
	97.0

(32)
	3.0

(1)

	7.  การฝึกอาชีพ 
	90.9

(30)
	9.1

(3)
	100.0

(33)
	-


เหยื่อการค้ามนุษย์ชาวต่างประเทศ : ผลการศึกษาพบว่ากลุ่มตัวอย่างซึ่งเป็นเหยื่อการค้ามนุษย์ชาวต่างประเทศก็รับการช่วยเหลือเยียวยาที่หลากหลายคล้ายคลึงกับเหยื่อการค้ามนุษย์ชาวไทย กล่าวคือ (ตารางที่ 6.3) 

-  การดำเนินคดีกับนายจ้าง / ผู้ค้ามนุษย์   จากการศึกษาพบว่า กลุ่มตัวอย่างชาวต่างประเทศส่วนใหญ่  ร้อยละ 95.2    ได้รับการช่วยเหลือเยียวยาในการดำเนินคดีกับนายจ้าง / ค้ามนุษย์ และเพียงร้อยละ  4.8  ไม่ได้รับการช่วยเหลือเยียวยา   ซึ่งกลุ่มตัวอย่างชาวต่างประเทศส่วนใหญ่ร้อยละ   85.5   ได้รับบริการตรงต่อความต้องการ และเพียงร้อยละ 14.5   ได้รับบริการไม่ตรงต่อความต้องการ

-ความช่วยเหลือในเรื่องอาหาร เครื่องนุ่งห่มจากการศึกษาพบว่า กลุ่มตัวอย่างชาวต่างประเทศส่วนใหญ่  ร้อยละ 100.0  ได้รับการช่วยเหลือเยียวยาในเรื่องอาหาร เครื่องนุ่งห่ม ซึ่งกลุ่มตัวอย่างชาวต่างประเทศส่วนใหญ่ร้อยละ   99.5  ได้รับบริการตรงต่อความต้องการ  และเพียงร้อยละ  0.5  ได้รับบริการไม่ตรงต่อความต้องการ
-การบำบัดฟื้นฟูสภาพร่างกาย จากการศึกษาพบว่า กลุ่มตัวอย่างชาวต่างประเทศทั้งหมดร้อยละ 100.0    ได้รับการช่วยเหลือเยียวยาการบำบัดฟื้นฟูสภาพร่างกาย  ซึ่งกลุ่มตัวอย่างชาวต่างประเทศทั้งหมดร้อยละ  100.0  ได้รับบริการตรงต่อความต้องการ
-การบำบัดฟื้นฟูสภาพจิตใจ จากการศึกษาพบว่า กลุ่มตัวอย่างชาวต่างประเทศทั้งหมด ร้อยละ   100.0   ได้รับการช่วยเหลือเยียวยาในการบำบัดฟื้นฟูสภาพจิตใจ ซึ่งกลุ่มตัวอย่างชาวต่างประเทศทั้งหมดร้อยละ  100.0  ได้รับบริการตรงต่อความต้องการ
-การดูแลสุขภาพอนามัย และการป้องกันโรคติดต่อ จากการศึกษาพบว่า กลุ่มตัวอย่างชาวต่างประเทศส่วนใหญ่  ร้อยละ  99.5   ได้รับการช่วยเหลือเยียวยาในการดูแลสุขภาพอนามัยและการป้องกันโรคติดต่อ  และเพียงร้อยละ  0.5  ไม่ได้รับการช่วยเหลือเยียวยา  ซึ่งกลุ่มตัวอย่างชาวต่างประเทศส่วนใหญ่ร้อยละ  99.5   ได้รับบริการตรงต่อความต้องการ และเพียงร้อยละ 0.5  ได้รับบริการไม่ตรงต่อความต้องการ
-การพิสูจน์สัญน์สัญชาติ จากการศึกษาพบว่า กลุ่มตัวอย่างชาวต่างประเทศส่วนใหญ่  ร้อยละ  93.2 ได้รับการช่วยเหลือเยียวยาในการการพิสูจน์สัญชาติ และเพียงร้อยละ 6.8 ไม่ได้รับการช่วยเหลือเยียวยา   ซึ่งกลุ่มตัวอย่างชาวต่างประเทศส่วนใหญ่ ร้อยละ 96.6    ได้รับบริการตรงต่อความต้องการ และเพียงร้อยละ 3.4 ได้รับบริการไม่ตรงต่อความต้องการ
- การส่งตัวไปสถานสงเคราะห์หรือสถานพักฟื้นอันเป็นสถานที่มีความปลอดภัย  จากการศึกษาพบว่า กลุ่มตัวอย่างชาวต่างประเทศทั้งหมด  ร้อยละ 100.0 ได้รับการช่วยเหลือเยียวยาในการส่งตัวไปสถานสงเคราะห์หรือสถานพักฟื้นอันเป็นสถานที่มีความปลอดภัย ซึ่งกลุ่มตัวอย่างชาวต่างประเทศส่วนใหญ่ร้อยละ 93.2 ได้รับบริการตรงต่อความต้องการ และเพียงร้อยละ 6.8 ได้รับบริการไม่ตรงต่อความต้องการ

- การฝึกอาชีพ  จากการศึกษาพบว่า กลุ่มตัวอย่างชาวต่างประเทศส่วนใหญ่  ร้อยละ   99.0 ได้รับการช่วยเหลือเยียวยาในการฝึกอาชีพ  และเพียงร้อยละ  1.0  ไม่ได้รับการช่วยเหลือเยียวยา ซึ่งกลุ่มตัวอย่างชาวต่างประเทศส่วนใหญ่ ร้อยละ  99.5    ได้รับบริการตรงต่อความต้องการ   และเพียงร้อยละ  0.5  ได้รับบริการไม่ตรงต่อความต้องการ
- การส่งตัวกลับภูมิลำเนา / ประเทศ  จากการศึกษาพบว่า กลุ่มตัวอย่างชาวต่างประเทศส่วนใหญ่  ร้อยละ  99.5  ได้รับการช่วยเหลือเยียวยาใน การส่งตัวกลับภูมิลำเนา / ประเทศ  และเพียงร้อยละ  0.5   ไม่ได้รับการช่วยเหลือเยียวยา ซึ่งกลุ่มตัวอย่างชาวต่างประเทศส่วนใหญ่ ร้อยละ 98.1 และเพียงร้อยละ 1.4 ได้รับบริการไม่ตรงต่อความต้องการ
ตารางที่  6.3 จำนวน ร้อยละ ของเหยื่อการค้ามนุษย์ชาวต่างประเทศจำแนกตามการได้รับการช่วยเหลือเยียวยาและการตรงต่อความต้องการ

	การช่วยเหลือเยียวยา
	การรับบริการ
	ตรงกับความต้องการ

	
	ได้รับ
	ไม่ได้รับ
	ตรงกับความต้องการ
	ไม่ตรงกับความต้องการ

	1. การดำเนินคดีกับนายจ้าง / ผู้ค้ามนุษย์
	95.2

(197)
	4.8

(10) 
	85.5

(177 )
	14.5

(30)

	2. ความช่วยเหลือในเรื่องอาหาร เครื่องนุ่งห่ม 
	100.0

(207)
	 -
	 99.5

(206)
	0.5

(10) 

	3. การบำบัดฟื้นฟูสภาพร่างกาย 
	100.0

(207)
	 -
	 100.0

(207)
	- 

	4. การบำบัดฟื้นฟูสภาพจิตใจ 
	100.0

(207)
	-
	 100.0

(207)
	- 

	5. การดูแลสุขภาพอนามัย และการป้องกันโรคติดต่อ
	99.5

(206 )
	0.5

(1)
	99.5

(206)
	0.5

(1)

	6. การพิสูจน์สัญชาติ
	93.2

(193)
	6.8

(14)
	96.6

(200)
	3.4

(7)

	7. การสงตัวไปสถานสงเคราะห์หรือสถานพักฟื้นอันเป็นสถานที่มีความปลอดภัย 
	100.0

(207)
	-
	93.2

(193)
	6.8

(14)

	8. การฝึกอาชีพ 
	99.0

(205)
	1.0

(2)
	99.5

(206)
	0.5

(1)

	9.  การส่งตัวกลับภูมิลำเนา / ประเทศ 
	99.5

(206)
	0.5

(1)
	98.1

(203)
	1.4

(3)



3)  ความต้องการการช่วยเหลือ เยียวยา  
เหยื่อการค้ามนุษย์ชาวไทย : จากการศึกษาพบว่า กลุ่มตัวอย่าง ร้อยละ   31.7 ต้องการให้ดำเนินคดีกับนายจ้าง / ผู้ค้ามนุษย์ รองลงมาร้อยละ 30.3 ต้องการให้มีการฝึกอาชีพ  และเพียงร้อยละ  3.8  ต้องการให้รักษาพยาบาลซึ่งเท่ากับอื่น ๆ (การส่งกลับภูมิลำเนา ให้มีบัตรประจำตัว) (ตารางที่  6.4)

ตารางที่  6.4 จำนวน ร้อยละ ของกลุ่มตัวอย่างชาวไทยจำแนกตามความต้องการการช่วยเหลือเยียวยา
	 ความต้องการการการช่วยเหลือเยียวยา
	ร้อยละ

	· การดำเนินคดีกับนายจ้าง / ผู้ค้ามนุษย์ 
· การฝึกอาชีพ
· การหางานที่มั่นคงให้ทำ 
· การสนับสนุนงบประมาณเพื่อเป็นทุนในการประกอบอาชีพ
· การรักษาพยาบาล
· อื่นๆ  (ส่งกลับภูมิลำเนา  ให้มีบัตรประจำตัว) 
	31.7

30.3

17.7

12.7

3.8

3.8


ตอบได้มากกว่า  1  ข้อ 

เหยื่อการค้ามนุษย์ชาวต่างประเทศ : จากการศึกษาพบว่า   กลุ่มตัวอย่างส่วนใหญ่ร้อยละ 30.6 ต้องการให้ส่งกลับประเทศ รองลงมาร้อยละ 16.7 ต้องการให้ดำเนินคดีกับนายจ้าง / ผู้ค้ามนุษย์ และเพียงร้อยละ 8.1 ต้องการการรักษาพยาบาล (ตารางที่ 6.5)  

ตารางที่  6.5 จำนวน ร้อยละ ของกลุ่มตัวอย่างชาวไทยจำแนกตามความต้องการการช่วยเหลือเยียวยา

	 ความต้องการการช่วยเหลือเยียวยา
	ร้อยละ

	· การส่งกลับประเทศ
· การดำเนินคดีกับนายจ้าง / ผู้ค้ามนุษย์ 
· การสนับสนุนงบประมาณเพื่อเป็นทุนในการประกอบอาชีพ
· การฝึกอาชีพ
· การหางานที่มั่นคงให้ทำ
· การรักษาพยาบาล
	30.6

16.7

16.5

15.3

12.8

8.1


ตอบได้มากกว่า 1 ข้อ 
จากประเด็นเกี่ยวกับการช่วยเหลือ เยียวยาที่เหยื่อการค้ามนุษย์ได้รบนั้น พบว่า หน่วยงานของรัฐไทย ตลอดจนองค์กรพัฒนาเอกชนอื่นๆ ต่างให้ความสำคัญแก่การให้การช่วยเหลือ เยียวยาเหยื่อการค้ามนุษย์อย่างรอบด้าน ทั้งการให้ความช่วยเหลือในระยะแรก เช่น การจัดหาสถานที่พักพิง การให้การรักษาพยาบาล การดูแลสุขภาพอนามัย และการป้องกันโรคติดต่อ การบำบัดฟื้นฟูสภาพร่างกาย  ความช่วยเหลือในเรื่องอาหาร เครื่องนุ่งห่ม รวมไปถึงการช่วยเลือในระยะยาว เช่น  การบำบัดฟื้นฟูสภาพจิตใจ  การฝึกฝนอาชีพ และการส่งกลับสู่ครอบครัว
6.2 ปัญหาและข้อจำกัดในการทำงานเพื่อป้องกันและแก้ไขปัญหาการค้ามนุษย์
ผลการศึกษาในพื้นที่สะท้อนให้เห็นว่า ปัญหาการค้ามนุษย์นั้น มักประสบกับความยากลำบากในการที่จะเข้าไปแก้ไขปัญหา ทั้งนี้เพราะปัญหาดังกล่าวเป็นปัญหาที่มีความเชื่อมโยง เกี่ยวพันกับเงื่อนไขปัจจัยอื่นๆอย่างซับซ้อน เป็นต้นว่า มีความเกี่ยวโยงกับผลประโยชน์จากกระบวนการค้ามนุษย์ที่มากมายมหาศาล พร้อมทั้งยังมีความคลุมเครือในการตีความ เป็นต้นว่า ผู้ที่ตัดสินใจเข้าสู่กระบวนการค้ามนุษย์ เช่น เด็กสาวในจังหวัดพะเยา ซึ่งมองว่าการขายริการทางเพศของตนเป็นหนทางหนึ่งในการสร้างความกินดีอยู่ดีให้ครอบครัว อันเป็นหน้าที่ของลูกสาวที่ดี พึงกระทำเพื่อตอบแทนพระคุณบุพการี หรือในกลุ่มแรงงานข้ามชาติ ซึ่งมองว่าการหลบหนีเข้าประเทศไทย เพื่อไปแสวงหางานที่สร้างรายได้ที่ดีกว่าประเทศของตนเป็นสิ่งที่ตนเองในฐานะมนุษย์พึงกระทำได้ แม้ว่าในบางครั้งจะถูกเอารัดเอาเปรียบก็น่าจะยอม หรือกรณีแรงงานเด็กที่ต้องออกมาทำงานช่วยพ่อแม่หาเลี้ยงครอบครัว ก็มองว่าเป็นหน้าที่ที่ตนเองพึงจะกระทำ เพื่อช่วยพ่อแม่ รวมทั้งความลักลั่นของนโยบายในการบริหารประเทศ เช่น การส่งเสริมความเจริญเติบโตทางเศรษฐกิจ จึงให้ความสำคัญกับการใช้แรงงานราคาถูก แต่หากแรงงานเข้ามามากจนเกิดไป นโยบายทางด้านความมั่นคงก็จะกระทบ 
ประเด็น/ข้อถกเถียงที่เกิดจากการมองต่างมุมมอง ส่งผลทำให้ปัญหาการค้ามนุษย์เกิดและพัฒนาขึ้นอย่างรวดเร็วท่ามกลางความคลุมเครือ ยากจะตัดสินได้อย่างชี้ชัดว่าเราควรจะดำเนินการเช่นไรจึงจะดีที่สุด ตราบเท่าที่สถานการณ์ปัญหาการค้ามนุษย์ยังคลุมเครือ ไม่ชัดเจน การรับมือกับปัญหาที่ภาคส่วนต่างๆพอที่จะทำได้คือ การขับเคลื่อนงานด้านการป้องกันปัญหา และการตั้งรับปัญหา ซึ่งปรากฏออกมาในลักษณะของการช่วยเหลือ เยียวยาเหยื่อการค้ามนุษย์ต่างๆ  ฉะนั้นในกระบวนการขับเคลื่อนงานการทำงานเพื่อป้องกันและแก้ไขปัญหาการค้ามนุษย์ของหน่วยงาน/องค์กรต่างๆจึงเต็มไปด้วยข้อจำกัด ทั้งนี้จากการสังเคราะห์ปัญหาและข้อจำกัดดังกล่าวตามที่แต่ละพื้นที่เสนอ สามารถสรุปได้ดังนี้
1) ปัญหาการไม่เข้าใจนิยามการค้ามนุษย์ เป็นความไม่เข้าใจในขอบเขตความหมายของการค้ามนุษย์ ซึ่งเป็นเหตุสำคัญให้หน่วยงานต่างๆ ไม่สามารถดำเนินงานกับกระบวนการค้ามนุษย์ได้เต็มที่ เช่น ไม่ทราบว่าพฤติกรรมที่กระทำผิดนี้เข้าข่ายการค้ามนุษย์หรือไม่ หรือแม้แต่กระบวนการดำเนินการต่อเหยื่อ  จากการศึกษาครั้งนี้ทำให้ทราบว่า หลายหน่วยงานที่เกี่ยวข้องกับการดำเนินงานด้านการป้องกันและแก้ไขปัญหาการค้ามนุษย์ ยังสับสนว่านิยามว่าการค้ามนุษย์คืออะไร ซึ่งเต็มไปด้วยความคลุมเครือ ปัญหาดังกล่าวนี้อาจจะมาจากการประชาสัมพันธ์ให้หน่วยงานดังกล่าวมีน้อย หรือช่องทางในการประชาสัมพันธ์ หรือเวทีในการประชาสัมพันธ์ทำความเข้าใจมีน้อย นอกจากนี้ปัญหานี้ยิ่งมีความซับซ้อนมากขึ้น เพราะมีลักษณะของการมีเครือข่ายข้ามชาติ กลายเป็นปัญหาอาชญากรรมข้ามชาติ ซึ่งกระบวนการของกฎหมายอาญายังไปไม่ถึง ผู้ที่กระทำผิดมิได้จำกัดเฉพาะคนไทยเท่านั้น และหากใช้นิยาม “การค้ามนุษย์” หากใช้นิยามตามบันทึกข้อตกลง (MOU) ภาคเหนือแล้ว ทำให้เอาผิดผู้ที่อยู่ในกระบวนการได้น้อย อาทิเช่นไม่สามารถเอาผิดผู้ร่วมในกระบวนการนำพาแรงงานต่างด้าวได้เพราะถือว่า กระบวนการนำพาแรงงานต่างด้าวมิใช่การค้ามนุษย์

2) ปัญหาเกี่ยวกับข้อกฎหมาย กฎหมายที่ใช้ในการปราบปรามการค้ามนุษย์ปัจจุบันเป็นกฎหมายที่นำมาบังคับใช้กับพฤติการที่เข้าข่ายกระทำผิดกฎหมายซึ่งมีกฎหมายที่ใช้อยู่ในปัจจุบัน 4 ฉบับ  แต่ยังไม่มีกฎหมายเฉพาะการเอาผิดการค้ามนุษย์ หน่วยงานที่เกี่ยวข้องกับการป้องกันและแก้ไขการค้ามนุษย์ส่วนใหญ่ให้ความเห็นว่าบทลงโทษของกฎหมาย 4 ฉบับดังกล่าว ยังไม่รุนแรงในการเอาผิดผู้ที่อยู่ในกระบวนการ ทำให้การทำงานของเจ้าหน้าที่ตำรวจค่อนข้างมีปัญหา อันเนื่องมาจากในการปราบปราบและแก้ไขปัญหาการค้ามนุษย์ยังไม่มีกฎหมายที่รองรับและบังคับใช้ในเรื่องดังกล่าวอย่างชัดเจน ในการทำงานได้พยายามหาหลักการในการตีความว่าการกระทำใดเป็นการค้ามนุษย์หรือไม่นั้น ก็จะยึดประเด็นที่ว่า “การใช้กำลังบังคับ” ให้ทำงาน หรือการค้าประเวณี หรือการทำกิจกรรมต่างๆ ถือเป็นการค้ามนุษย์ นอกจากนี้ ปัญหาของการไม่มีกฎหมายที่ชัดเจนรองรับในการแก้ไขปัญหานี้ ถือว่าเป็นปัญหาสำคัญในการทำงาน โดยเฉพาะการลงโทษผู้กระทำผิด ในปัจจุบันในการทำงานของอัยการและศาลในเรื่องของการบังคับใช้กฎหมายก็ต้องพยายามเอา พรบ.ที่เกี่ยวข้องมาเปรียบเทียบปรับ เช่น  พระราชบัญญัติป้องกันและปราบปรามการค้าประเวณี พ.ศ. 2539 พระราชบัญญัติมาตรการในการป้องกันและปราบปรามการค้าหญิงและเด็ก พ.ศ. 2540 ซึ่งมีบทลงโทษอ่อน ดังนั้นความเห็นของผู้ที่เกี่ยวข้องกับการใช้กฎหมาย กล่าวว่า  “ต้องมีการให้คำนิยามการค้ามนุษย์ที่ชัดเจน เป็นรูปธรรม สอดคล้องกับความเป็นจริง ต้องมีบทลงโทษที่หนัก อย่าเขียนกว้างๆและกำหนดโทษเบา เพราะจะทำให้ไม่เกิดผลในทางปฏิบัติ” 

ในปัจจุบันซึ่งยังไม่มี พรบ.หรือกฏหมายที่ชัดเจนหรือกฎหมายการแก้ไขปัญหาการค้ามนุษย์โดยเฉพาะสำหรับการแก้ไขปัญหาการค้ามนุษย์ ดังนั้นผู้ปฏิบัติงานจำเป็นต้องศึกษากฏหมาย/พรบ.หลายฉบับ ซึ่งล้วนแต่เป็นภาษากฏหมาย ฉะนั้นในเรื่องของการตีความย่อมมีปัญหาอยู่ค่อนข้างมาก นอกจากนี้การใช้ พรบ.หลายฉบับในการทำงาน ทำให้เกิดความสับสนไม่รู้ว่าจะยึดถือ พรบ. ฉบับใดเป็นหลัก
3) ข้อจำกัดในการทำงานของทีมสหวิชาชีพ อันเนื่องมาจากการเน้นกระบวนการ
เชิงตั้งรับมากกว่าการทำงานเชิงรุก กล่าวคือ การทำงานของทีมสหวิชาชีพในปัจจุบันเน้นกระบวนการทำงานช่วยเหลือเหยื่อเป็นหลัก ดังนั้นการทำงานจึงเป็นลักษณะของการตั้งรับปัญหา และติดตามแก้ไขปัญหา ส่วนการทำงานเชิงป้องกันนั้นยังไม่ปรากฏชัดเท่าที่ควร ฉะนั้นควรพัฒนากระบวนการทำงานในเชิงป้องกัน และเฝ้าระวังปัญหาให้มากยิ่งขึ้น
4) ปัญหาเกี่ยวกับการต้องรับผิดชอบภาระหน้าที่ที่หลากหลายของบุคลากรที่เกี่ยวข้อง โดยเฉพาะบุคลากรของพัฒนาสังคมและความมั่นคงของมนุษย์ที่ซึ่งเป็นหน่วยงานหลักในการดูแลปัญหานี้ และเป็นเลขานุการคณะกรรมการ ศปคม.จังหวัด เนื่องจากในภาระหน้าที่ที่รับผิดชอบมิได้มีเพียงภารงานด้านการป้องกันและการแก้ไขปัญหาการค้ามนุษย์เท่านั้น แต่ต้องรับผิดชอบภารกิจงานหลักของหน่วยงานและของกรมร่วมด้วย นอกจากนี้ในส่วนของคณะกรรมการ ศปคม.จังหวัดที่เป็นตัวแทนจากหน่วยงานอื่นๆ ไม่ว่าจะเป็น อัยการจังหวัด เจ้าหน้าที่ตำรวจ สำนักงานจัดหางานจังหวัด สวัสดิการคุ้มครองแรงงาน ด่านตรวจคนเข้าเมือง ฯลฯ ล้วนมีภารกิจหลักของหน่วยงานที่ต้องรับผิดชอบอยู่แล้ว ฉะนั้นการทำงานทุ่มเทให้กับการแก้ไขปัญหาการค้ามนุษย์อย่างเข้มข้น คงก็ทำได้ไม่เต็มที่นัก 
5) ข้อจำกัดในเรื่องของการเข้ามามีส่วนร่วมในกระบวนการทำงานของชุมชน ผล
การศึกษาในแต่ละพื้นที่สะท้อนให้เห็นภาพการเข้ามีส่วนร่วมของประชาชนในกระบวนการขับเคลื่อนการป้องกันและการแก้ไขปัญหาการค้ามนุษย์น้อยมากหรือแทบจะไม่มีเลย ทั้งนี้ที่ปรากฏอย่างชัดเจนที่สุด คือ ในพื้นที่จังหวัดพะเยา ที่มีการขับเคลื่อนงานของเครือข่ายองค์กรแม่ญิงพะเยา อันเป็นการทำงานของกลุ่มแม่ญิงชาวบ้านที่ห่วงใยลูกหลานและชุมชนของตน จึงร่วมมือกันในการเฝ้าระวัง ป้องกัน และแก้ไขปัญหาการค้ามนุษย์ในพื้นที่ ส่วนในพื้นที่อื่นๆนั้นการมีส่วนร่วมของประชาชนไม่ชัดเจนนัก ทั้งนี้เนื่องมาจาก ปัญหาการค้ามนุษย์เป็นปัญหาที่ซับซ้อนและเกี่ยวข้องกับผลประโยชน์และผู้มีอิทธิพลจำนวนมาก ฉะนั้นการจะให้ชุมชนเข้ามาขับเคลื่อนตรงจุดนี้ ดูเหมือนว่าเป็นสิ่งที่เป็นไปได้ยาก อย่างไรก็ตามผู้วิจัยมองว่า การเข้ามามีส่วนร่วมของประชาชนในกระบวนการขับเคลื่อนการป้องกันและแก้ไขปัญหาการค้ามนุษย์มีความสำคัญ และความจำเป็น เนื่องจากประชาชน คือ ผู้ที่อยู่ใกล้ชิดกับพื้นที่ และปัญหานี้เกี่ยวข้องกับความมั่นคง ปลอดภัยของคนในชุมชนโยตรง ดังนั้นหน่วยงาน/องค์กรต่างๆที่เป็นหน่วยงานหลักในการป้องกันและแก้ไขปัญหาการค้ามนุษย์จำเป็นต้องให้ความสำคัญกับการเปิดโอกาสให้ประชาชน/ชุมชนเข้ามามีส่วนร่วมในการทำงานมากยิ่งขึ้น

6) การไม่ให้ความร่วมมือของเหยื่อ การไม่ให้ความร่วมมือของเหยื่อเป็นปัญหาอีกประการ คือ ในบางกรณีผู้เสียหายมิต้องการตกเป็น “เหยื่อ” หรือถูกนิยามว่าเป็นเหยื่อของการค้ามนุษย์ เนื่องจากอยากให้เรื่องจบเร็วและไม่อยากเข้าสู่กระบวนการของการคุ้มครอง เยียวยา แก้ไข และกระบวนการยุติธรรมต่างๆ เพราะกลัวอิทธิพลของกลุ่มนายหน้าหรือนักค้ามนุษย์จึงให้การว่า “สมัครใจ” นอกจากนี้เหยื่อกล่าวว่า “กระบวนการ การคุ้มครอง เยียวยา แก้ไข และกระบวนการยุติธรรมต่างๆ ใช้เวลานานกว่าจะเสร็จสิ้น ตนเองต้องการกลับบ้านเพื่อจะได้เข้าสู่กระบวนการหางานทำใหม่”
7) ข้อจำกัดในการติดตามผลการดำเนินงาน ที่ผ่านมาหน่วยงานที่ดำเนินการ
เกี่ยวข้องกับกระบวนการค้ามนุษย์ขาดการติดตามผลการดำเนินงานในแต่ละโครงการในแต่ละปีว่า สามารถป้องกันและแก้ไขปัญหาการค้ามนุษย์ได้จริงหรือไม่ หรือการแก้ไขปัญหา การเยียวยา และให้ความช่วยเหลือต่างๆแก่ผู้เสียหายหรือเหยื่อของการค้ามนุษย์เป็นสิ่งที่เขาต้องการอย่างแท้จริงหรือไม่ เป็นการช่วยเหลืออย่างยั่งยืนหรือไม่ อย่างไร สิ่งเหล่านี้เป็นประเด็นต้องขบคิดและทบทวน เพราะมิเช่นนั้นการช่วยเหลือต่างๆก็ไม่เกิดประโยชน์มากนัก เพราะไม่สามารถแก้ไขปัญหาได้อย่างยั่งยืน ควรให้ความสำคัญกับการเก็บรวบรวมข้อมูลที่แน่นอน ชัดเจน และทันสมัย มีการประชุมหน่วยงานที่เกี่ยวข้องอยู่เป็นประจำสม่ำเสมอ
8) ปัญหาเกี่ยวกับงบประมาณในการขับเคลื่อนกระบวนการดำเนินงานก็มีอยู่อย่างจำกัด เช่น ในพื้นที่จังหวัดตาก องค์กรที่การทำงานเพื่อป้องกันและแก้ไขปัญหาการค้ามนุษย์ในจังหวัดตากโดยตรงมีเพียงองค์กรเดียว ซึ่งเป็นองค์กรพัฒนาเอกชน (NGOs) คือมูลนิธิศุภนิมิตแห่งประเทศไทย ที่ทำการอยู่ ณ อำเภอแม่สอด ทำงานเฉพาะการให้การช่วยเหลือเหยื่อการค้ามนุษย์โดยตรง เป็นองค์กรที่มีภารกิจงานเพื่อการต่อต้านการค้ามนุษย์โดยตรงและมีงบประมาณในการดำเนินการเพียง 1 ล้านบาทต่อหนึ่งปีเท่านั้น ซึ่งเป็นงบประมาณที่น้อยมาก ส่วนการการดำเนินงานของหน่วยงานอื่นๆตามองค์ประกอบของ ศป.คม.จังหวัดตาก พบว่า งบประมาณที่หน่วยงานราชการอื่นๆ ที่เกี่ยวข้องใช้ในการดำเนินการด้านการป้องกันเป็นส่วนใหญ่ โดยมีกลุ่มเป้าหมายส่วนใหญ่เป็นเด็กและเยาวชน ในปีงบประมาณ2550-2553 มีโครงการที่ดำเนินการทั้งสิ้น 77 โครงการ งบประมาณทั้งสิ้น 7,232,625 บาท 
6.3 แนวทางในการสร้างและพัฒนากลไกในการป้องกันและแก้ไขปัญหาการค้ามนุษย์

กลไกในการป้องกันและแก้ไขปัญหาการค้ามนุษย์ ซึ่งเน้นกระบวนการทำงานเชิงป้องกัน การให้ความรู้ รวมถึงการสร้างฐานข้อมูลเพื่อส่งเสริมกระบวนการเรียนรู้บทเรียนการทำงานที่ผ่านมา ตลอดจนสามารถที่จะคาดการณ์แนวโน้มของปัญหาได้ เพื่อให้สามารถตั้งรับปัญหาได้อย่างทันท่วงที ส่วนการแก้ไขปัญหา แม้ว่าเป็นที่ยอมรับว่าปัญหาการค้ามนุษย์เป็นปัญหาที่นับวันจะยิ่งมีความซับซ้อนมากขึ้นทุกขณะ เพราะปัญหานี้เชื่อมโยงกับกระบวนการโลกาภิวัตน์ทางสังคม วัฒนธรรม และเศรษฐกิจอย่างปฏิเสธไม่ได้ ซึ่งสะท้อนให้เห็นอย่างชัดเจนในเรื่องของการค้ามนุษย์ข้ามชาติ  ฉะนั้นการแก้ไขปัญหานี้ให้หมดสิ้นไปจึงเป็นไปได้ยาก แต่อย่างไรก็ตามเราก็จำเป็นต้องสร้างและพัฒนากลไกเพื่อแก้ไขปัญหาขึ้นอย่างไม่หยุดยั้ง เพื่อให้อย่างน้อยที่สุด เราจะได้คลี่คลายความรุนแรงของปัญหาให้ลดลงได้ โดยที่ผลการศึกษาในพื้นที่สะท้อนให้เห็นว่า แนวทางในการสร้างและพัฒนากลไกในการป้องกันและแก้ไขปัญหาการค้ามนุษย์ 
1) การเสริมสร้างองค์ความรู้และศักยภาพของผู้ที่เกี่ยวข้องกับการทำงานเพื่อ
ป้องกันและแก้ไขปัญหาการค้ามนุษย์ 
· การเสริมสร้างองค์ความรู้แก่ชุมชน/สังคม เป็นการทำงานเพื่อให้ความรู้แก่ชุมชนและ
สังคมเกี่ยวกับปัญหาการค้ามนุษย์ให้มากยิ่งขึ้น ทั้งนี้ต้องมีการวางแผนการดำเนินงาน เพื่อการให้ความรู้แก่ชุมชนและสังคมอย่างเป็นระบบ และมีเป้าหมาย เป็นต้นว่า การประชาสัมพันธ์ผ่านสื่อมวลชนต่างๆ  การสนับสนุนให้ชุมชนมีการดำเนินโครงการเพื่อป้องกันและแก้ไขปัญหาการค้ามนุษย์ในชุมชนของตน โดยรัฐเป็นองค์กรพี่เลี้ยงที่ให้การสนับสนุน ทั้งทางด้านงบประมาณ องค์ความรู้ทางวิชาการในการขับเคลื่อน 

· การเสริมสร้างองค์ความรู้แก่กลุ่มเสี่ยงที่จะตกเป็นเหยื่อการค้ามนุษย์ หรือกลุ่มเหยื่อ
ค้ามนุษย์ เช่น การจัดโครงการอบรมให้ความรู้แก่แรงงานเกี่ยวกับสิทธิของแรงงาน โดยต้องให้ความสำคัญกับทั้งแรงงานไทยและแรงงานข้ามชาติ
-       การเสริมสร้างองค์ความรู้แก่ทีมงาน/เจ้าหน้าที่ที่มีหน้าที่รับผิดชอบโดยตรงในการ
ขับเคลื่อนกระบวนการป้องกันและแก้ไขปัญหาการค้ามนุษย์  เช่น การจัดอบรมให้ความรู้เกี่ยวกับนิยามความหมายของการค้ามนุษย์ ตลอดจนกระบวนการทำงานเพื่อการป้องกันแก้ไขปัญหาการค้ามนุษย์ และการช่วยเหลือ เยียวยาเหยื่อการค้ามนุษย์ที่เป็นระบบ และให้เห็นแนวทางที่ชัดเจนในทิศทางเดียวกัน ซึ่งอาจจะเป็นการอบรมในหลักสูตรที่เข้มข้น โดยการเชิญให้ภาคส่วนต่างๆที่เกี่ยวข้องมาอบรมร่วมกัน เพื่อแก้ไขปัญหาความไม่เข้าใจ ความไม่ชัดเจนในกระบวนการทำงาน หรือการจัดโครงการเสริมสร้างกระบวนการเรียนรู้ต่างๆที่เป็นโครงการในลักษณะของการเสริมสร้างทักษะในการดำเนินงานแก่เจ้าหน้าที่ อาทิ การจัดโครงการอบรมเพื่อให้เจ้าหน้าที่ของรัฐได้เรียนรู้ภาษาของแรงงานที่สามารถสื่อสารกับแรงงานได้ โดยตรง 

2) การสร้างเครือข่ายการเฝ้าระวังปัญหาปัญหาการค้ามนุษย์

- เครือข่ายการเฝ้าระวังและช่วยเหลือกันระหว่างกลุ่มเสี่ยง เช่น ในกลุ่มแรงงาน ควรมีการเข้าไปสนับสนุนและส่งเสริมให้มีการสร้างเครือข่ายช่วยเหลือกันของกลุ่มแรงงาน โดยเฉพาะในกลุ่มแรงงานข้ามชาติ 
- เครือข่ายเฝ้าระวังปัญหาของชุมชน โดยการเปิดโอกาสให้ประชาชนเข้ามามีส่วนร่วมการขับเคลื่อนกระบวนการป้องกันและแก้ไขปัญหาการค้ามนุษย์ภายในชุมชนของตนเอง  โดยให้องค์กรปกครองส่วนท้องถิ่น เป็นหน่วยงานที่มีบทบาทหลักในการขับเคลื่อนงาน โดยรัฐให้การส่งเสริม และให้บทบาทแก่ท้องถิ่นอย่างชัดเจน ในกระบวนการทำงาน ทั้งในเชิงป้องกัน แก่ไข  เฝ้าระวัง เพราะจากการศึกษาพบว่าการเข้ามามีส่วนร่วมของท้องถิ่นในการทำงานยังมีบทบาทน้อยเกินไป  และในบางครั้งเองท้องถิ่นก็เป็นผู้มีส่วนได้ส่วนเสียจากกระบวนการค้ามนุษย์   มีการกำหนดปัญหาการค้ามนุษย์ลงในแผนการทำงานของท้องถิ่นอย่างชัดเจน รวมทั้งการจัดกิจกรรมที่เป็นรูปธรรม ทั้งด้านการสร้างความตระหนัก การป้องกัน  การแก้ไข ช่วยเหลืออย่างจริงจัง  ในส่วนของชุมชนต้องเข้ามีส่วนร่วมในฐานะชุมชนเฝ้าระวัง  การดูแลกันเองของคนในชุมชน  อาจออกมาในรูปอาสาสมัครเฝ้าระวังปัญหา
3) การสร้างเครือข่ายขององค์กรภาคี จุดแข็งของการทำงานในส่วนขององค์กรพัฒนาเอกชน ก็คือการมีขนาดองค์กรที่เล็กและคล่องตัวในการทำงานเชิงพื้นที่ แต่ปัญหาขององค์กรเหล่านี้ก็คือ การกำหนดประเด็นการทำงานให้สอดคล้องกับความต้องการของแหล่งทุน  ทำให้หลายโครงการไม่มีความต่อเนื่อง เมื่อหมดงบประมาณสนับสนุน  ในด้านการทำงานถึงแม้เจ้าหน้าที่จะมีความสามารถในการวิเคราะห์พื้นที่  การเข้าใจสภาพการณ์แต่อุปสรรค์คือกำลังของเจ้าหน้าที่มีจำนวนจำกัด  ในขณะที่กระบวนการการทำงานเป็นเชิงลึกมิได้เน้นปริมาณเหมือนเช่นในองค์กรภาครัฐ จึงทำให้คนทำงานต้องแบกภาระหนัก   และนำไปสู่การขาดแคลนบุคลากรที่มาเข้าสู่กระบวนการการทำงาน  โดยเฉพาะในกลุ่มสายวิชาชีพโดยตรง  ฉะนั้นแนวทางหนึ่งในการสร้างให้เกิดกลไกทำงานที่มีประสิทธิภาพมากยิ่งขึ้น รัฐควรสนับสนุนให้มีการสร้างเครือข่ายการทำงานระหว่างองค์กรต่างๆที่มีบทบาทหน้าที่เกี่ยวข้องกับการป้องกันและแก้ไขปัญหาการค้ามนุษย์  โดยเน้นให้มีการแลกเปลี่ยนเรียนรู้ร่วมกันในประเด็นของประสบการณ์การทำงาน เพื่อให้สามารถสร้างเวทีการเรียนรู้ร่วมกันและสามารถเติมเต็มกระบวนการเรียนรู้ให้แก่กันได้อีกทางหนึ่ง 
เช่น การจัดให้มีเวทีกลางที่เปิดโอกาสให้องค์กรเครือข่ายด้านนี้มาพบปะพูดคุยกัน อาทิ การจัดงานรวมพลคนต่อต้านการค้ามนุษย์ เป็นต้น
4) การจัดทำระบบฐานข้อมูล
การมีระบบฐานข้อมูลที่ทันสมัย และมีรายละเอียดเกี่ยวกับกระบวนการทำงานอย่างเพียงพอ เป็นต้นว่า ข้อมูลด้านอุปทาน อุปสงค์  ข้อมูลด้านกระบวนการและพฤติการณ์ของการค้ามนุษย์ ข้อมูลคดี และบทเรียนจากเหยื่อ หรือผู้เสียหาย ถือเป็นกลไกการทำงานที่สำคัญอีกประการหนึ่งที่จะทำให้กระบวนการขับเคลื่อนการป้องกันและแก้ไขปัญหาการค้ามนุษย์มีประสิทธิภาพ เพราะฐานข้อมูลดังกล่าวเป็นบทเรียนการทำงานที่ดีว่าที่ผ่านมามีปัญหา ข้อจำกัดอย่างไร เราควรจะพัฒนาไปในทิศทางใด ตลอดจนทำให้เราสามารถคาดการณ์แนวโน้มปัญหาในอนาคตได้ รวมทั้งการมีฐานข้อมูลซึ่งเป็นสถิติต่างๆทำให้เราสามารถมองเห็นเป้าหมายในการทำงานอย่างชัดเจน เช่น สามารถวางเป้าหมายในการลดจำนวนหญิงสาวที่เข้าสู่กระบวนการค้าประเวณีได้ พร้อมทั้งเป็นแหล่งข้อมูลที่ดีที่ทำให้เราสามารถติดจาม ประเมินผลการดำเนินงานหรือการช่วยเหลือ เยียวยาได้
5) การสร้างกลไกทางกฎหมายทั้งในและระหว่างประเทศ เพื่อป้องกันแก้ไขปัญหา
การค้ามนุษย์ กล่าวคือ ควรมีการออกกฎหมายที่ชัดเจน มีการดำเนินมาตรการทางกฎหมายอย่างจริงจัง  ลดช่องว่างทางข้อกฎหมายที่เอื้อให้คนบางกลุ่มเข้ามาแสวงหาผลประโยชน์จากกระบวนการค้ามนุษย์  เช่น แก้ไขกฎหมายการจดทะเบียนแรงงานสามารถตรวจสอบได้ และแรงงานสามารถดำเนินการ ได้ด้วยตนเอง (ทำให้ง่ายขึ้นเพื่อตัดช่องทางการหากินของนายหน้า) ปรับกฎหมายเกี่ยวกับแรงงานต่างด้าวที่มีระยะยาวแทนนโยบายแบบปีต่อปี มีเจ้าภาพในการแก้ไขปัญหาการค้ามนุษย์ที่สามารถบูรณาการร่วมกับหน่วยงานต่าง ๆ ให้ร่วมมือกันในการแก้ไขอย่างเป็นรูปแบบและปฏิบัติจริง รวมถึงการดำเนินนโยบายระหว่างประเทศ อาทิ ประสานงานระหว่างประเทศในการแก้ไขปัญหาอย่างจริงจัง สร้างความเข้าใจกับแรงงานในประเทศต้นทางเกี่ยวกับปัญหาการค้ามนุษย์ ทำข้อตกลงร่วมกับประเทศเพื่อนบ้าน (MOU) ในเรื่องการแก้ไขปัญหาการเข้าสู่ กระบวนเข้าสู่การค้ามนุษย์และนำไปสู่การปฏิบัติอย่างเป็นจริงเป็นจัง

